Úvod
I.	 Informácia o oficiálnej rozvojovej pomoci (ODA) poskytnutej Slovenskou republikou v roku 2008
1. ODA SR v r. 2008
2. Ministerstvá a iné ústredné orgány štátnej správy
2.1 Ministerstvo zahraničných vecí SR     
2.2 Ministerstvo školstva SR
2.3 Ministerstvo financií SR                      
2.4 Ministerstvo životného prostredia SR  
2.5 Ministerstvo vnútra SR
2.6 Ministerstvo pôdohospodárstva SR
2.7 Ministerstvo hospodárstva SR
2.8 Ministerstvo zdravotníctva SR
2.9 Úrad jadrového dozoru SR 
3.0 Úrad pre normalizáciu, metrológiu a skúšobníctvo SR

      II.        Humanitárna pomoc

III.      Finančné prostriedky programu 05T0A – ODA 2008
   Zhodnotenie použitia rozpočtových prostriedkov
   	1. Slovenská agentúra pre medzinárodnú rozvojovú spoluprácu (SAMRS)
  	2. Trustový fond UNDP
	3. Fond Bratislava – Belehrad (BBF)
IV.       Príloha
    Prehľad financovania slovenskej ODA v roku 2008 podľa rezortov

Úvod

Rozvojová pomoc patrí medzi priority vonkajších vzťahov Európskej únie a tiež jej jednotlivých členov. Dôležitý dokument, ku ktorému sa Slovenská republika jednoznačne prihlásila sú Miléniové rozvojové ciele OSN (MDGs). Hlavným dôvodom je, že Slovensko ako súčasť donorskej komunity chce v rámci svojich možností pomôcť riešeniu globálnych problémov, ako sú odstránenie chudoby a extrémneho hladu, dosiahnutie všeobecného vzdelania, podpora rodovej rovnosti, zníženie detskej úmrtnosti, zlepšenie zdravia, boj so smrteľnými chorobami ako HIV/AIDS, malária, či zabezpečenie trvalej udržateľnosti životného prostredia a globálneho partnerstva pre rozvoj.
V zmysle záväzkov EÚ, ktoré vychádzajú z MDGs, by sa členské štáty EÚ mali snažiť o kontinuálne zvyšovanie objemu ODA, najmä jej bilaterálneho komponentu. SR ako nová členská krajina sa zaviazala zvýšiť kolektívnu úroveň výdavkov na 0,17 % ODA/HND do roku 2010 a 0,33 % ODA/HND do roku 2015.
Systém poskytovania slovenskej rozvojovej pomoci zaznamenal významné zmeny. SR pristúpila k inštitucionalizácii ODA a upravila jej legislatívny rámec. 
Dňa 5. 12. 2007 bol v NR SR schválený zákon o oficiálnej rozvojovej pomoci, ktorý nadobudol účinnosť dňa 1. 2. 2008. Uvedený zákon vytvoril právny rámec poskytovania oficiálnej rozvojovej pomoci SR a podmienky pre dôsledné plnenie medzinárodných záväzkov SR v oblasti oficiálnej rozvojovej pomoci. Zákon de facto potvrdil doterajšiu prax v implementácii slovenskej oficiálnej rozvojovej pomoci.
	MZV SR ORPO vypracoval Strednodobú stratégiu slovenskej ODA na roky 2009 - 2013, ktorá bola schválená vládou SR dňa 4. marca 2009. Strednodobá stratégia podrobne upravuje poskytovanie pomoci Slovenskou republikou, posilňuje programový prístup dvojstrannej rozvojovej pomoci (vypracovanie dohôd o poskytovaní rozvojovej pomoci a stratégií pomoci pre programové/projektové krajiny), upravuje zapojenie SR do rozvojovej politiky EÚ, mnohostrannú pomoc SR i humanitárnu pomoc SR. Zároveň definuje aj opatrenia na zvýšenie efektívnosti pomoci SR vrátane stanovenia úloh, ktoré sa budú vyhodnocovať.
    
I. Informácia o oficiálnej rozvojovej pomoci  poskytnutej Slovenskou republikou v roku    2008

MZV SR  vypracováva  správu  o  oficiálnej  rozvojovej  pomoci  pravidelne  od  roku 2002 a predkladá ju na rokovanie vlády na základe uznesenia vlády SR č. 332 z 3. apríla 2002. Informácia o oficiálnej rozvojovej pomoci poskytnutej Slovenskou republikou v roku 2008 je vypracovaná na základe § 7 zákona č. 617/2007 Z. z. o oficiálnej rozvojovej pomoci a o doplnení zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov v súlade so smernicou DCD/DAC(2000)10 (Development Co-operation Directorate/Development Assistance Committee)  schválenou uznesením vlády SR č. 332/2002.  Slovenská republika je členom OECD od roku 2000. Aj keď SR nie je členom Výboru pre rozvojovú pomoc (DAC), podklady zo správy  sú jej zasielané.

1. ODA SR v roku 2008

Slovenská republika poskytla v roku 2008 oficiálnu rozvojovú pomoc vo výške 1,970 mld. Sk (65,4 mil. EUR) s podielom ODA/HND  0,102 %. Pre porovnanie v roku 2007 to bolo 1,652 mld. Sk (54,8 mil. EUR) s podielom ODA/HND 0,093 %. V absolútnych číslach ide o nárast o 319.336 tis. Sk (10,6 mil. EUR), čo v percentuálnom vyjadrení predstavuje o 16,2% viac ako v roku 2007. Nízky percentuálny nárast ODA/HND v porovnaní s predchádzajúcim rokom bol poznamenaný predovšetkým týmito faktormi:
•	dynamický rast hrubého domáceho produktu a hrubého národného dôchodku,
•	stagnujúci objem bilaterálnej projektovej pomoci, resp. pridelených prostriedkov na bilaterálnu ODA zo štátneho rozpočtu.
Celková slovenská oficiálna rozvojová pomoc bola tvorená 53,0 % multilaterálnou a      47,0 % bilaterálnou pomocou. Do bilaterálnej pomoci bol započítaný aj odpustený dlh Libérii a Líbii v celkovej hodnote 518.167 tis. Sk (17,2 mil. EUR), čo predstavuje 60 % z bilaterálnej ODA.

Štruktúra financovania slovenskej ODA

Celkový objem ODA každoročne rástol, ale objem jej bilaterálneho komponentu realizovaného cez projekty slovenských subjektov sa v priebehu rokov 2003 - 2006 nemenil, v priemere 159.999 tis. Sk (5 311 tis. EUR). V roku 2007 bolo vyčlenených pre MZV SR na bilaterálne rozvojové projekty 168.736 tis. Sk (5 601 tis. EUR) a v roku 2008 165.976 tis. Sk (5.509.394 EUR). Pritom práve bilaterálna projektová pomoc je priamym nástrojom zahraničnej politiky, využíva slovenské skúsenosti, prehlbuje vzťahy s rozvojovými krajinami a efektívne pomáha slovenským subjektom priamo sa etablovať v rozvojových krajinách. 

Tabuľka č. 1 - ODA SR od roku 2002 do roku 2005, kedy bol ukazovateľ ODA vykazovaný v pomere ODA k HDP 

Rok	V absolutných číslach	%ODA/HDP	
	V tis. Sk		
2002	257 600	0,024	
2003	553 521	0,046	
2004	910 500	0,072	
2005	1 739 551	0,120	

Tabuľka č. 2 - ODA SR od roku 2006 s ukazovateľom ODA vykazovaným v pomere ODA k HND.  
		
Rok	V absolutných číslach	%ODA/HDP	
	V tis. Sk	V tis. EUR		
2006	1 638 118	-	0,103	
2007	1 652386	54,8	0,093	
2008	  1 970 000	65,4	0,102	

2. Ministerstvá a iné ústredné orgány štátnej správy

2.1	Ministerstvo zahraničných vecí SR (MZV SR)

V januári 2008 bol schválený Národný program oficiálnej rozvojovej pomoci na rok 2008, v ktorom bol zároveň schválený aj zoznam prioritných krajín slovenskej ODA na rok 2008.  Dokument obsahoval konkrétne využitie rozpočtu ODA v roku 2008.
Na podporný program rozvojovej pomoci (05T0A), ktorý priamo zabezpečuje MZV SR prostredníctvom Slovenskej agentúry pre medzinárodnú rozvojovú spoluprácu (SAMRS), bolo na rok 2008 pridelených zo štátneho rozpočtu 165.976 tis. Sk (5.509.394 EUR). Táto finančná čiastka bola dodatočne upravená na 144.248 tis. Sk. (4.788.156 EUR). Skutočné čerpanie finančných prostriedkov za rok 2008 (SAMRS, TF UNDP a BBF) bolo vo výške 160.561 tis. Sk (5.329.635 EUR), z čoho náklady na humanitárnu pomoc boli 13.021 tis. Sk (432.218 EUR). Presné čerpanie prostriedkov z programu 05T0A vyčlenených v rokoch 2006 až 2008 na implementovanie a ukončenie rozvojových projektov v zmysle uzavretých kontraktov je vykázané v kapitole III. V rámci multilaterálnej pomoci SR poskytla bezplatné užívanie priestorov pre medzinárodné organizácie UNDP, IOM, UNHCR vo výške 2.283 tis. Sk (75.796 EUR). Administratívne náklady MZV SR započítateľné do ODA SR dosiahli v roku 2008 výšku 46.022 tis. Sk (1.527.651 EUR). Tieto náklady tvoria výdavky na zamestnancov, ktorí sa zaoberajú problematikou ODA. 
Podľa smernice pre štatistické výkazníctvo Výboru pre rozvojovú pomoc (DCD/DAC/(2000)10) boli v rámci MZV SR do vykázanej ODA zahrnuté príspevky do medzinárodných organizácií a programov buď v plnom alebo čiastočnom rozsahu. Výška týchto príspevkov dosiahla v roku 2008 sumu 26.608 tis. Sk (883.214 EUR).
MZV SR  v súlade so smernicou pre štatistické výkazníctvo Výboru pre rozvojovú pomoc OECD poskytlo v roku 2008 rozvojovú pomoc v celkovej výške 235.474 tis. Sk (7.816.296 EUR) z čoho bilaterálna ODA bola vo výške 160.561 tis. Sk (5.329.635 EUR) a multilaterálna vo výške 28.891 tis. Sk (959.010EUR).

Tabuľka č. 3 - prehľad finančných príspevkov SR hradených v roku 2008 do medzinárodných organizácií, ktorých je SR členom a patria do gescie MZV SR, z ktorých sa percentuálna čiastka v zmysle smernice DAC OECD započítava ako ODA.

Por.        číslo	Názov medzinárodnej organizácie	Výška uhradených príspevkov SR do MO v r. 2008
 (v EUR)	
Suma započítaná do ODA 
v %	
Suma započítaná do ODA (v EUR)	
1	Organizácia Spojených národov (OSN)	878 068	
12 %	105 368	
2	Úrad vysokého komisára OSN pre utečencov (UNHCR)	10 000	100%	10 000	
3	Populačný fond OSN (UNFPA)
	5 000	100%	5 000	
4	OSN-UNICEF /Detský fond OSN/
	10 000	100%	10 000	
5	Príspevky do mierových misií OSN
	1 026 173	6%	61 570	
6	Organizácia OSN pre vzdelanie, vedu a kultúru (UNESCO)	166 484	25%	41 621	
7	Fond svetového a nehmotného dedičstva UNESCO	2 439	25%	672	
8	Organizácia pre hospodársku spoluprácu a rozvoj (OECD)	602 141	100%	602 141	
9	Svetový potravinový program (WFP)
	11 663	100%	11 663	
10	Medzinárodný výbor Červeného kríža (ICRC)
	23 196	100%	23 196	
11	Úrad Vysokého predstaviteľa medz. spoločenstva
pre Bosnu a Hercegovinu	11 983	100%	11 983	
Celkom (Sk):	82 760 551		26 607 705	
Celkom (EUR):	2 747 147		883 214	

2.2	Ministerstvo školstva SR   (MŠ SR)
Štúdium zahraničných vysokoškolských študentov v Slovenskej republike zabezpečuje      MŠ SR z prostriedkov vyčlenených každoročne pre tento rezort. Štipendiá sú prednostne poskytované študentom z krajín vybraných ako teritoriálne priority slovenskej ODA v súlade s uznesením vlády č. 432/2003.
Oficiálna rozvojová pomoc poskytnutá MŠ SR formou štipendií je zabezpečovaná v zmysle podmienok schválených uznesením vlády SR č. 1096/2006 zo dňa 20.12.2006. V akademickom roku 2008/2009 bolo udelených 46 štipendií vlády SR pre uchádzačov z rozvojových krajín, ktorí spolu so 145 štipendistami vo vyšších ročníkoch študovali na vysokých školách SR. Štipendisti z krajín započítavaných do ODA za rok 2008 poberali štipendiá v celkovej sume 40.154 tis. Sk (1.332.876 EUR).  
V rámci vzdelávacieho programu „Slovenčina ako cudzí jazyk“, ktorý je súčasťou aktivít súvisiacich s ODA a podporuje osvojovanie si slovenského jazyka pre uchádzačov o štúdium v SR e-learningovou formou, prebehla príprava spustenia úrovne B určenej pre pokročilých študentov. Vzhľadom nato, že program bude slúžiť aj pre záujemcov mimo ODA, z celkových nákladov, ktoré sú rozpočtované na sumu 5 mil. Sk (165.970 EUR) je 1,5 mil. Sk (49.791 EUR - 30%) započítaných ako ODA.  Celková ODA poskytnutá MŠ SR v roku 2008 bola vo výške 41.654 tis. Sk (1.382.667 mil. EUR).

 2.3 Ministerstvo financií SR (MF SR)

Celkové príspevky MF SR na ODA dosiahli v roku 2007 výšku 1.515.331 tis. Sk (50.299.766 EUR) v nasledovnom členení:

	Príspevok na ODA SR do rozpočtu EÚ
Jednoznačne najvyšší príspevok v gescii MF SR na ODA predstavuje príspevok z odvodov z vlastných zdrojov do spoločného rozpočtu EÚ. V roku 2008 SR sa odvedeného príspevku klasifikuje ako ODA  969.756 tis. Sk (32.190.000 EUR).
	
	Skupina Svetovej banky
SR súhlasila s pristúpením k 14. doplneniu zdrojov Medzinárodného združenia pre rozvoj (IDA) na základe uznesenia vlády SR č. 691 zo 14. septembra 2005. Celkovo sa platia tri splátky (roky 2006 - 2008). Každá splátka vo výške 20 787 tis. Sk (690 tis. EUR) je splatná v Sk podľa aktuálneho výmenného kurzu NBS ku dňu úhrady. V roku 2008 bola uhradená posledná splátka príspevku SR vo výške 20.788 tis. Sk (690.048 EUR).

Fond pre krajiny západného Balkánu v rámci Európskej banky pre obnovu a rozvoj (EBOR)
Vláda SR uznesením č. 1083 zo dňa 20. decembra 2006 schválila zapojenie SR do fondu pre krajiny západného Balkánu v rámci Európskej banky pre obnovu a rozvoj (EBOR). Vklad SR do Fondu bol uhradený v dvoch rovnakých splátkach na roky 2007 a 2008, ktorý zodpovedá hodnote 7.531 tis. Sk (250.000 EUR).

	Rozvojová banka Rady Európy
	V rámci projektov prostredníctvom Rozvojovej banky Rady Európy boli realizované projekty v Gruzínsku – „Prestavba zariadenia pre ľudí bez domova v regióne Shida Kartli“ v hodnote 26 tis. Sk (860 EUR), „Zriadenie komunitnej knižnice v regióne Gori“ v hodnote 25 tis. Sk (860 EUR), „Úkryt  - oprava skupinových centier“ v hodnote 52 tis. Sk (1.720 EUR), v Bosne a Hercegovine – „Návrat vysťahovaných osôb žijúcich v záchranných centrách“ v hodnote 27 tis. Sk (912 EUR), v Srbsku – „Mikroúvery na bývanie s cieľom umožnenia integrácie pre utečencov z Kosova“ v hodnote 27 tis. Sk (912 EUR). Celkovo v rámci Rozvojovej banky Rady Európy 159 tis. Sk (5.264 EUR).
	
	Odpustenie dlhov prijímateľským krajinám podľa OECD/DAC
Do bilaterálnej ODA SR bolo zahrnuté i odpustenie dlhov prijmateľským krajinám podľa OECD/DAC. V roku 2008 bol odpustený dlh Libérii vo výške 515.196 tis. Sk (17.101.386 EUR).  

Iniciatíva na multilaterálne odpustenie dlhov (MDRI)
	V roku 2008 bolo v rámci iniciatívy na multilaterálne odpustenie dlhov realizované odpustenie dlhu Líbii vo výške 2.051 tis. Sk (63.068 EUR). 

2.4 Ministerstvo životného prostredia SR (MŽP SR)  

V oblasti životného prostredia sa oficiálna rozvojová pomoc koncentrovala na multilaterálne príspevky do medzinárodných organizácií a environmentálnych dohovorov – Medzinárodná únia ochrany prírody (IUCN), Environmentálny fond - UNEP, Dohovor o medzinárodnom obchode s ohrozenými druhmi voľne žijúcich organizmov (CITES),  UN FCCC - Rámcový dohovor o klimatických zmenách, Kjótsky protokol k UN FCCC, Montrealský protokol o látkach poškodzujúcich ozónovú vrstvu. V roku 2008 dosiahla výška členských príspevkov za Ministerstvo životného prostredia SR sumu 3.313 tis. Sk (109.958 EUR).
Okrem toho MŽP SR v spolupráci s Regionálnym úradom UNEP vo Viedni zorganizovalo v dňoch 28.-30.10.2008 v Bratislave seminár krajiny západného Balkánu na tému „Implementácia medzinárodných multilaterálnych dohôd v oblasti ochrany biologickej a krajinnej diverzity: skúsenosti Slovenskej republiky“. Náklady na seminár predstavovali          50 tis. Sk (1. 660 EUR). 
Celkové príspevky MŽP SR na ODA dosiahli v roku 2008 výšku 3.363 tis. Sk (111.618 EUR). 

2.5	Ministerstvo vnútra SR (MV SR)

Ministerstvo vnútra SR  poskytlo pomoc prostredníctvom dvoch podriadených úradov, ktorými sú Úrad civilnej ochrany a Migračný úrad.
Prostredníctvom Sekcie krízového manažmentu a civilnej ochrany poskytlo MV SR v roku 2008 materiálnu humanitárnu pomoc ako bezprostrednú reakciu na žiadosti 8 krajín, ktoré požiadali o materiálnu humanitárnu pomoc v celkovej hodnote 49.231 tis. Sk (1.634.155 EUR). 

Tabuľka č. 4 - prehľad finančných príspevkov poskytnutých ako materiálna humanitárna pomoc Sekciou krízového manažmentu a civilnej ochrany MV SR v roku 2008

Por. č.	Krajina	Udalosť	Dátum trvania pomoci od - do	Objem pomoci v EUR	
1.	Kirgizsko	zemetrasenie	07.01.2008 - 08.01.2008	159 837	
2.	Sudán	povodne	22.01.2008 - 19.02.2008	127 317	
3.	Čína	zemetrasenie	13.05.2008 - 24.05.2008	983 944	
4.	Rumunsko	povodne	31.07.2008 - 01.08.2008	43 539	
5.	Ukrajina	povodne	31.07.2008 - 09.08.2008	214 916	
6.	Moldavsko	povodne	31.07.2008 - 10.08.2008	27 929	
7.	Gruzínsko	vojnový konflikt	20.08.2008 - 20.08.2008	13 297	
8.	Kuba	hurikán	28.11.2008 - 31.12.2008	63 376	
Celkom (Sk):	49 230 553	
Celkom (EUR):	1 634 155	
Migračný úrad MV SR poskytol zo svojho rozpočtu v roku 2008 finančné prostriedky na 3 projekty. Prvým bol projekt podpory pri budovaní kapacít v oblasti azylu u ukrajinského partnera. Išlo o konkrétnu participáciu SR pri poskytovaní know-how z oblastí azylového konania a spracovávania informácii o krajinách pôvodu. Celková výška projektu dosiahla sumu 477 tis. Sk (15.840 EUR). Druhým projektom bol „Projekt zameraný na plnenie úloh vyplývajúcich zo zákona č.480/2002 Z.z. v znení neskorších predpisov (o azyle) – poskytovanie pomoci žiadateľom o azyl a azylantom“ v celkovej hodnote 61.939 tis. Sk (2.056.000 EUR). Posledným projektom bol projekt Európskeho fondu pre utečencov  (ERF II. ) v hodnote 16.927 tis. Sk (561.873 EUR) zameraný na spolufinancovanie projektov:
•	Slovenskej Technickej Univerzity - AZYL-2008
•	Spoločnosti ľudí dobrej vôle "Goodwill" - AZYL.SK - právo, pomoc, ochrana; 
•	Slovenskej humanitnej rady - Lepšia kvalita života pre všetkých; 
•	Ligy za ľudské práva - Právna pomoc v azylovom konaní na území SR a azylová klinika II; 
•	Spoločnosti ľudí dobrej vôle "Goodwill" + Slovenská humanitná rada - INTAS - Integrácia azylantov na Slovensku; 

MÚ MV SR  ďalej poskytol  v roku 2008  medzinárodným organizáciám patriacim pod DAC (Statistical Reporting Directives) finančné prostriedky na prenájom priestorov Úradu UNHCR v SR v Bratislave a s ním spojené služby zo štátneho rozpočtu vo výške 432.459 tis. Sk (14.355 EUR) a finančné prostriedky na financovanie nákladov spojených s prevádzkou kancelárie IOM v Bratislave vo výške 299.994 tis. Sk (9.958 EUR).
   	Mimo rozpočtu MÚ MV SR sa priamo z rozpočtu MV SR uhrádza členský príspevok pre IOM, ktorý pre  rok 2008 predstavoval sumu 522 tis. Sk (17.331 EUR). Migračný úrad poskytol celkovo 80.598 tis. Sk (2.675.358 EUR).

Úrad medzinárodnej policajnej spolupráce prezídia policajného zboru Bratislava
	Úrad pokrýval finančné náklady policajtov v misiách v zahraničí vo výške 14.245 tis. Sk (473.000 EUR).

	Úrad hraničnej a cudzineckej polície MV SR 
	Úrad pokrýval finančné náklady v súvislosti s problematikou činnosti útvarov policajného zaistenia pre cudzincov v roku 2008 ako sú preprava utečencov, provizórne zaopatrenie a platy zamestnancov vo výške 18.739 tis. Sk (622.006 EUR). 

Celková ODA za rezort MV SR v roku 2008 predstavuje sumu 162.282 tis. Sk (5.404.519 EUR).

2.6 Ministerstvo pôdohospodárstva SR (MP SR)
 
Ministerstvo pôdohospodárstva SR zabezpečuje rozvojovú spoluprácu najmä prostredníctvom podpory aktivít Organizácie Spojených národov pre výživu a poľnohospodárstvo (FAO).
MP SR v rámci svojej rozpočtovej kapitoly na rok 2008  alokovalo na ODA sumu 2.419 tis. Sk (80.304 EUR). Z tejto čiastky sa financoval projekt strediska FAO o poskytnutí údajov v zložení potravín pre krajiny strednej a východnej Európy CEECFOODs, vrátane školenia siete EuroFir, podpory účasti expertov z dvoch rozvojových krajín a technickej podpory pri vypracovaní prvých potravinových databáz Gruzínska. Ďalším projektom boli medzinárodné školenia  inšpektorov krajín OECD pre čerstvé ovocie a zeleninu so zameraním na nečlenské krajiny. Do Zvereneckého fondu na implementáciu Okamžitého akčného plánu pre obnovu FAO bol poskytnutý príspevok SR podľa Memoranda o porozumení medzi SR a FAO MTF/GLO/240/MUL. Z rozpočtovej kapitoly MP SR bol ďalej poskytnutý príspevok do ďalších projektov, akými sú napr. prevádzkovanie depozitnej knižnice FAO a podpora programu využitia Slovenského strediska vo FAO v Ríme.
MP SR uhradilo príspevok do FAO vo výške 6 441 541 Sk (213.820 EUR) z čoho sa 3.285 tis. Sk (109.048 EUR - 51  % z uvedeného príspevku) započítava ako ODA. Z rozpočtovej kapitoly MZV SR bol hradený príspevok pre Svetový potravinový program (WFP) - dobrovoľný príspevok vlády SR vo výške 320 tis. Sk (10.628 EUR) vykazovaný ako oficiálna rozvojová pomoc. 
Okrem týchto príspevkov MP SR podporilo dobrovoľné zbierky smerované k iniciatíve FAO k narastajúcim cenám pre pomoc rozvojovým krajinám Sudánu a Haiti, ktoré sa uskutočnili prostredníctvom rádu Vincentiek v Bratislave a Nadácie pre podporu hladujúcich detí. Finančná čiastka bola poskytnutá aj odbornou pomocou sekretariátu Výboru pre spoluprácu SR a FAO. Celková suma ODA za rezort v roku 2008 predstavuje 6.025 tis. Sk (199.980 EUR).

2.7 Ministerstvo hospodárstva
	
Ministerstvo hospodárstva SR v rámci rozvojovej pomoci v roku 2008 prispelo do Globálneho trustového fondu WTO (Doha Development Agenda Global Trust Fund) vo výške  60 000 CHF 1.183 tis. Sk (39.255 EUR). Tento príspevok má charakter pomoci súvisiacej s obchodom v rámci stratégie EÚ „Aid for Trade“. 
Ministerstvo poskytlo aj finančný príspevok do organizácie OSN UNIDO vo výške 2.081 tis. Sk (69.073 EUR).
MH poskytlo celkovo 2 081 tis. Sk (108.328 EUR).

2.8 Ministerstvo zdravotníctva SR

MZ SR realizovalo návštevy expertov rezortu zdravotníctva v krajinách, ktoré sú príjemcami ODA (Indonézia, Irak, Líbia, Etiópia, Keňa Lesotho, Namíbia), za účelom odbornej pomoci. Celové náklady na návštevy expertov predstavovali 16 tis. Sk (524 EUR).

2.9 Úrad jadrového dozoru SR (UJD)

	V oblasti mierového využívania jadrovej energie bola v roku 2008 poskytnutá rozvojová pomoc finančná, vo forme dobrovoľného príspevku do fondu technickej spolupráce (TVF) Medzinárodnej agentúry pre atómovú energiu (MAAE) vo výške 1.025 tis. Sk (34.017 EUR).
	 V danom období sa v spolupráci s MAAE uskutočnili odborné stáže a vedecké návštevy zástupcov z rozvojových krajín na Slovensku (Botswana, Kenya, Uganda, Zimbabwe, Egypt) Celková hodnota tejto pomoci (finančný bonus bol prepočítaný cez kurz Národnej Banky Slovenska zo dňa  4.3. 2009) bola vo výške 1.165 tis. Sk (38.684 EUR). 
Celková čiastka za UJD je 2.190 tis. Sk (72.701 EUR). 

3.0 Úrad pre normalizáciu, metrológiu a skúšobníctvo SR (ÚNMS SR)

	V rámci Slovenského metrologického ústavu (SMU), ktorý je v zriaďovacej pôsobnosti ÚNMS SR, sa v roku 2008 uskutočnili krátkodobé návštevy spojené s prenosom know-how v oblasti kvality infraštruktúy a jedna dlhodobá stáž špecialistu z Kirgizska. Celková suma realizovaných projektov v rámci SMU predstavuje 172 tis. Sk (5.700 EUR).
	V rámci Slovenského ústavu technickej normalizácie (SUTN) sa uskutočnilo školenie zamerané na využívanie výhod členstva krajiny vo WTO a na spôsob realizácie informačnej výmeny o technických predpisoch a normách v zmysle TBT WTO a taktiež projekt zameraný na pomoc pri budovaní domácej infraštruktúry v oblasti technickej normalizácie vo Vietname. Celková výška pomoci v rámci SUTN predstavuje 12 tis. Sk (400 EUR). 
V rámci samotného ÚNMS SR sa uskutočnili školenia bieloruských a macedónskych pracovníkov v oblasti trhového dozoru („MARS- Conference“), školenie tureckých pracovníkov v oblasti Dobrej laboratórnej praxe a zabezpečenie slávnostného ukončenia projektu Dobrá laboratórna prax s účasťou rozhodujúcich zástupcov podnikateľskej sféry, v celkovej výške 216 tis. Sk (7.160 EUR).
Celková ODA za úrad v roku 2008 predstavuje 399 tis. Sk (13.260 EUR).
	
II. Humanitárna pomoc

V roku 2008 bola poskytnutá nasledovná humanitárna pomoc SR:

HP Kirgizsko
Slovenská humanitárna pomoc bola reakciou na ničivé zemetrasenie so silou 5,6 stupňa Richterovej stupnice, ktoré zasiahlo Kirgizskú republiku dňa 1. januára 2008. V dôsledku zemetrasenia bolo zničených a poškodených okolo 2500 domov a 20 škôl, v dôsledku čoho sa ocitlo vyše 3 000 ľudí bez strechy nad hlavou. Pomoc obsahovala materiál v hodnote 4.815 tis. Sk (159.837 EUR, veľkokapacitné stany s vyhrievaním, ošatenie a ďalšie potreby na prežitie obyvateľov postihnutých oblastí, kde teploty dosahujú až -25°C).

HP Keňa
V dôsledku vnútropolitického vývoja po prezidentských voľbách nastala v Keni na prelome roka 2007/2008 humanitárna kríza postihujúca miestne obyvateľstvo. Postihnutému obyvateľstvu v Keni bola poskytnutá cielená humanitárna pomoc z rozpočtu Národného programu oficiálnej rozvojovej pomoci SR na r. 2007 v hodnote 1.666 tis. Sk (55.294 EUR). Pomoc bola operatívne poskytnutá prostredníctvom ZÚ Nairobi a v spolupráci so slovenskými subjektami pôsobiacimi aktuálne v Keni v oblasti rozvojovej a humanitárnej pomoci, ktoré vyšpecifikovali aktuálne potreby postihnutého obyvateľstva a zabezpečili distribúciu pomoci zakúpenej zastupiteľským úradom.

HP Mjanmarsko
SR poskytla humanitárnu pomoc obetiam cyklónu Nargis v Mjanmarsku v objeme 1.949 tis. Sk (64.710 EUR). Finančný príspevok SR odovzdala Medzinárodnej federácii Červeného kríža a Červeného polmesiaca, ktorá zabezpečovala núdzovú obnovu infraštruktúry, pitnú vodu, potraviny, hygienu a základnú zdravotnú starostlivosť pre najohrozenejšie skupiny obyvateľstva. Poskytnutie humanitárnej pomoci bolo prejavom solidarity SR s ľuďmi trpiacimi v dôsledku humanitárnej katastrofy, ktorá postihla Mjanmarsko dňa 2. mája 2008 a pri ktorej zahynulo viac ako 60 tisíc ľudí.

HP Sudán
Ministerstvo zahraničných vecí SR v spolupráci s Ministerstvom vnútra SR poskytli v máji  ľuďom v štáte Biely Níl postihnutých povodňami, ktoré boli v auguste 2007, humanitárny materiál v hodnote 3.835 tis. Sk (127.317 EUR, stany a postrekovače proti komárom). HP bola dopravená lodnou dopravou do Sudánu. 

HP Čína
Na základe iniciatívy MZV SR, ktoré preverilo konkrétne potreby Čínskej ľudovej republiky pre zemetrasením postihnuté obyvateľstvo, ZÚ Čínskej ľudovej republiky v SR dodal v júni požadovaný humanitárny materiál (stany, prikrývky, lehátka, nosítka a elektrocentrály). Hodnota uvedeného materiálu bola 29.644 tis. Sk (983.994 EUR). Materiál bol prepravený letecky cez MIC Brusel.

HP Rumunsko
Ministerstvo zahraničných vecí SR v spolupráci s Ministerstvom vnútra SR poskytli ľuďom postihnutých záplavami v Rumunsku humanitárny materiál v hodnote cca. 1.312 tis. Sk (43.539 EUR, 6 kusov elektrocentrál pre dočasné zásobovanie postihnutých oblastí elektrickou energiou). Humanitárnu pomoc SR oficiálne odovzdal honorárny konzul SR v Rumunsku pán Miroslav Iabloncik zástupcom Župného inšpektorátu pre mimoriadne udalosti v meste Arad dňa 1. augusta 2008.

HP Ukrajina
SR poskytla materiálnu humanitárnu pomoc (náhradné oblečenie, prikrývky lehátka, elekrocentrály) pre Ukrajinu v hodnote 6.475 tis. Sk (214.916 EUR) ako bezprostrednú reakciu na záplavami postihnuté obyvateľstvo. Humanitárna pomoc bola ukrajinskej strane odovzdaná dňa 7.8.2008. 

HP Moldavsko
Moldavsko poslalo dňa 31.7.2008 žiadosť o pomoc Monitorovaciemu a informačnému centru EK v Bruseli (MIC) a predložili špecifikáciu humanitárneho materiálu, ktorý by uvítali pre postihnutých záplavami. MIC postúpil žiadosť Moldavska všetkým členským krajinám EÚ. Za SR žiadosť obdržal Úrad civilnej ochrany MV SR, ktorý ju postúpil aj na MZV SR. Pre Moldavsko poskytlo MV SR 5 elektrocentrál a 5 kalových čerpadiel v hodnote 841 tis. Sk (27.929 EUR). Materiál bol dopravený cez MIC Brusel. 

HP Gruzínsko
Dňa 20.8.2008 rozhodol minister ZV o vyčlenení finančných prostriedkov Slovak Aid vo výške 1 988 tis. Sk (66 tis. EUR) na humanitárnu pomoc civilnému obyvateľstvu postihnutému dôsledkami ozbrojeného konfliktu v Južnom Osetsku. MZV SR poskytlo HP obyvateľstvu postihnutému ozbrojeným konfliktom v Južnom Osetsku v spolupráci s medzinárodnou organizáciou pre migráciu IOM. V rámci projektu IOM poskytla rýchlu záchrannú pomoc 250 postihnutým rodinám z Južného Osetska (cca. 1500 osobám) a zabezpečila pre nich nevyhnutné zdroje. Zároveň v mesiaci august bola poskytnutá materiálna HP  MV SR (náhradné oblečenie) vo výške 401 tis. Sk (13.297 EUR), ktorá bola poslaná do Gruzínska letecky.

HP Haiti 
Minister ZV J. Kubiš rozhodol o vyčlenení finančných prostriedkov Slovak Aid na humanitárnu pomoc civilnému obyvateľstvu postihnutému dôsledkami hurikánu Ike na Haiti. MZV SR  realizovalo finančnú pomoc prostredníctvom medzinárodnej organizácie Červený kríž, ktorá zabezpečovala urgentnú humanitárnu pomoc na Haiti. Čiastka prevedená na účet ČK bola vo výške 1.014 tis.Sk (33.652 EUR).

HP Kirgizsko
MZV SR v septembri poskytlo priamu finančnú pomoc zemetrasením postihnutých obyvateľov Kirgizska v provincii Osh. Finančná pomoc vo výške 2.263 tis. Sk (75.124 EUR) bola poslaná provinčnému zastúpeniu Osh na urgentnú materiálnu HP postihnutým obyvateľom.

HP Kuba
V decembri 2008 MZV SR v spolupráci s Ministerstvom vnútra SR poskytlo materiálnu humanitárnu pomoc hurikánom Ike postihnuté obyvateľstvo Kuby. Materiálna pomoc (spacie vaky, prikrývky, núdzové oblečenie, hygienické potreby a pod.) v hodnote 1.909 tis. Sk (63.376 EUR), bola zaslaná na Kubu loďou.  

HP Palestína
Ministerstvo zahraničných vecí SR poskytlo humanitárnu pomoc Palestíne vo výške 1.346 tis. Sk (44.669 EUR). Pomoc bola poskytnutá formou finančného príspevku Svetovému potravinovému programu dňa 17.12.2008 v rámci WFP projektu - nevyhnutná pomoc pre potravinami nezabezpečenú skupinu obyvateľov v západnom pásme Gazy.

III. Finančné prostriedky programu 05T0A - Oficiálna rozvojová pomoc na rok 2008

Na základe uznesenia vlády SR č. 332/2002 zo dňa 3.4.2002 je MZV SR koordinátorom poskytovania slovenskej ODA. V praxi to znamená, že MZV SR je gestorom medzirezortného programu 05T, ktorý vznikol v roku 2003 na základe metodického pokynu  MF SR o programovom rozpočtovaní. Účastníkmi programu v roku 2008 boli MZV SR, MŠ SR, MV SR, MP SR a MŽP SR. Celková suma na program 05T predstavovala v roku 2008 sumu                228.334 tis. Sk (7.579.300 EUR).
Kľúčovým dokumentom k realizácii oficiálnej rozvojovej pomoci Slovenskej republiky  v roku 2008 bol Národný program ODA na rok 2008. Založením Slovenskej agentúry pre medzinárodnú rozvojovú spoluprácu dňa 1.1.2007 sa zmenil systém financovania a riadenia projektového cyklu. SAMRS od začiatku roka 2007 zabezpečuje všetky činnosti súvisiace s riadením a administráciou projektového cyklu v rámci národného programu oficiálnej rozvojovej pomoci tak, ako ich v predchádzajúcom období administratívno-kontraktačné jednotky Trustový Fond UNDP a Fond Bratislava - Belehrad. Zároveň SAMRS spravovala zodpovedajúce finančné prostriedky v zmysle rozpočtového opatrenia MF SR z finančných prostriedkov NP ODA 2008, programu 05T0A, prevedených na svoj účet. 
Obe kontraktačné jednotky ešte aj v roku 2008 ukončovali rozvojové projekty slovenskej ODA, ktoré boli začaté pred 1. 1. 2008 v zmysle podpísaných finančných memoránd s UNDP a vládou Srbska a vládou Čiernej Hory. 

Zhodnotenie použitia rozpočtových prostriedkov vynaložených na realizáciu programu 05T0A podľa účastníkov programu:

1. Slovenská agentúra pre medzinárodnú rozvojovú spoluprácu

		V roku 2008 bolo bol pre SAMRS schválený rozpočet vo výške 165.976 tis. Sk (5.509.394 EUR), ktorý bol upravený na 144.248 tis. Sk (4.788.156 EUR). 
		V roku 2008 prebehli štyri výzvy na predkladanie projektových návrhov, počas ktorých SAMRS obdržala 51 projektov pre Srbsko; 6 projektov pre Čiernu Horu; po 10 projektov pre Bosnu a Hercegovinu a Ukrajinu; 5 projektov pre Kazachstan; po 3 projekty pre Kirgizsko, Uzbekistan a Macedónsko; po 4 projekty pre Keňu, Afganistan a Mongolsko, 2 projekty pre Mozambik a 1 projekt pre Sudán a Tadžikistan. 
Projektová komisia schválila 14 projektov pre Srbsko a 2 projekty pre Čiernu Horu, ktoré sú programovými krajinami slovenskej ODA a 18 projektov pre projektové krajiny slovenskej ODA. Z toho po troch pre Mongolsko a Keňu, po dvoch pre Uzbekistan, Kirgizsko a Bosnu a Hercegovinu a po jednom pre Afganistan, Mozambik, Macedónsko, Ukrajinu, Bielorusko, Kazachstan.
V roku 2008 bolo vyčlenených na uhradenie implementovaných projektov a záloh schválených rozvojových projektov 130.836 tis. Sk (4.342.960 EUR), z toho na humanitárnu pomoc bola vyčlenená čiastka 13.021 tis. Sk (432.218 EUR) a na mikrogranty 2.695 tis. Sk 89.458 EUR). Administratívne náklady agentúry boli vo výške 12.374 tis. Sk (410.742 EUR).
Celkové čerpanie finančných prostriedkov SAMRS za rok 2008 bolo v hodnote                  143.210 tis. Sk (4.753.702 EUR).

2. Trustový Fond UNDP 

V priebehu roku 2008 administratívno-kontraktačná jednotka Trustového fondu UNDP pokračovala v implementácii schválených rozvojových projektov v projektových krajinách slovenskej ODA (Afganistan, Albánsko, Bielorusko, Bosna a Hercegovina, Kazachstan, Keňa, Kirgizsko, Macedónsko, Mongolsko, Mozambik, Ukrajina, Sudán, Tadžikistan a Uzbekistan). Projekty boli začaté v rokoch 2006 až 2007. Celková prefinancovaná čiastka v roku 2008 bola  10.667 tis. Sk (354.068 EUR). Administratívny poplatok Trustového fondu UNDP na základe Finančného memoranda medzi vládou SR a UNDP predstavoval v roku  2008 sumu 2.709 tis. Sk (89.909 EUR).
Celkové čerpanie finančných prostriedkov Trustového fondu UNDP za rok 2008 bolo v hodnote 13.375 tis. Sk (443.977 EUR).

3. Fond Bratislava - Belehrad 

V priebehu roku 2008 Administratívno-kontraktačná jednotka BBF pokračovala v ukončovaní schválených projektov pre programové krajiny Srbsko a Čierna Hora. Všetky uvedené projekty boli začaté v rokoch 2006 až 2007. Celková suma  predstavuje 16.421 tis. Sk (545.073 EUR). Prostriedky na ostatné bilaterálne projekty predstavovali sumu 2 637 tis. Sk (87.534 EUR). 
Celkové čerpanie finančných prostriedkov Fondu Bratislava - Belehrad v roku 2008 bolo 19 058 tis. Sk (632.607 EUR).